
Αρκαλοχώρι, 03/ 11/2026
Προς: ΜΜΕ
ΔΕΛΤΙΟ ΤΥΠΟΥ

Βασίλης Κεγκέρογλου από το Ρέθυμνο και την εκδήλωση για την Παπούρα  στο πλαίσιο του 14ου Πανελληνίου Συνεδρίου Φοιτητών Αρχαιολογίας:  «Μπορούμε να έχουμε αεροδρόμιο χωρίς να θυσιάσουμε την ιστορία μας - Η Παπούρα πρέπει να σωθεί»
Με αιχμηρή παρέμβαση για τους χειρισμούς του Υπουργείου Υποδομών και Μεταφορών αλλά και του Υπουργείου Πολιτισμού και σαφές μήνυμα υπέρ της προστασίας του Μνημείου στο λόφο της Παπούρας, ο Δήμαρχος Μινώα Πεδιάδας Βασίλης Κεγκέρογλου, συμμετείχε στην εκδήλωση που πραγματοποιήθηκε την Παρασκευή 30 Οκτωβρίου, στο Φοιτητικό Πολιτισμικό Κέντρο «ΞΕΝΙΑ» στο Ρέθυμνο, στο πλαίσιο του 14ου Πανελληνίου Συνεδρίου Φοιτητών Αρχαιολογίας.
Κατά τον χαιρετισμό του, ο Δήμαρχος ανέδειξε τη μοναδικότητα και τη σημασία του σπουδαίου Μνημείου της Παπούρας, ενώ άσκησε αιχμηρή κριτική στο Υπουργείο Υποδομών για την επιμονή του σχετικά με τη χωροθέτηση των συστημάτων αεροναυτιλίας στον λόφο όπου βρίσκεται το μοναδικό Μνημείο, επισημαίνοντας ότι εξακολουθεί να προκρίνεται μια επιλογή που απειλεί να αλλοιώσει ανεπανόρθωτα την ακεραιότητα του μνημείου και του περιβάλλοντα χώρου του.
Ο κ. Κεγκέρογλου επανέλαβε ότι υπάρχουν εναλλακτικές θέσεις για την εγκατάσταση των συστημάτων αεροναυτιλίας, τις οποίες έχει ήδη καταθέσει τεκμηριωμένα ο Δήμος.
«Το σπουδαίο αυτό Μνημείο απειλείται από αποφάσεις που στηρίζονται σε προχειρότητες, μεθοδεύσεις και ψευτοδιλήμματα. Εναλλακτικές υπάρχουν και αυτό το γνωρίζουμε καλά. Μπορούμε να έχουμε αεροδρόμιο χωρίς να θυσιάσουμε την ιστορία μας. Το ερώτημα είναι απλό: Αν δεν υπήρχε η Παπούρα, δεν θα γινόταν το αεροδρόμιο; Ο Δήμος Μινώα Πεδιάδας από την πρώτη στιγμή στάθηκε με συνέπεια και αποφασιστικότητα στο πλευρό της επιστημονικής κοινότητας και της τοπικής κοινωνίας. Καταθέσαμε εναλλακτικές προτάσεις, συνεργαστήκαμε με επιστήμονες και τεχνικούς συμβούλους, απευθυνθήκαμε στις αρμόδιες υπηρεσίες και προσφύγαμε στη Δικαιοσύνη. Η Παπούρα δεν μετακινείται. Το Μνημείο δεν μπορεί να θαφτεί, δεν μπορεί να υποβαθμιστεί. Ζητούμε να αναζητηθεί άλλο σημείο εγκατάστασης του ραντάρ, να ολοκληρωθεί η αρχαιολογική έρευνα, να αναστηλωθεί και να προστατευθεί το Μνημείο και ο περιβάλλων χώρος, ώστε η Παπούρα να αναδειχθεί σε επισκέψιμο αρχαιολογικό χώρο. Δεν έχουμε το δικαίωμα να σιωπήσουμε ούτε να υποχωρήσουμε. Ο Δήμος Μινώα Πεδιάδας θα συνεχίσει αυτόν τον αγώνα θεσμικά, δημοκρατικά και τεκμηριωμένα, μέχρι τη δικαίωση. Το Μνημείο αποτελεί ένα αδιάσπαστο αρχιτεκτονικό και πολιτιστικό σύνολο που συνδέει το βαθύ παρελθόν της Κρήτης με το μέλλον της, το οποίο οφείλουμε να προστατεύσουμε ως κόρη οφθαλμού απέναντι σε κάθε αυθαιρεσία»», ανέφερε μεταξύ άλλων στον χαιρετισμό του ο Δήμαρχος. 
Η εκδήλωση που προσέλκυσε πλήθος φοιτητών ακαδημαϊκών και πολιτών, αποτέλεσε μια σημαντική ευκαιρία επιστημονικού διαλόγου και ενημέρωσης για το μνημειακό κυκλικό κτίριο στον λόφο της Παπούρας, στο Καστέλλι Πεδιάδος, με βασικούς ομιλητές τους αρχαιολόγους Αντώνη Βασιλάκη και Δέσποινα Μαρκάκη και την αρχιτέκτονα Κωνσταντίνα Μπουμπουλάκη, η  οποία ανέδειξε τα ιδιαίτερα αρχιτεκτονικά χαρακτηριστικά της Παπούρας και την αδιάσπαστη σχέση του μνημείου με το τοπίο που το γέννησε. Υπογράμμισε την ανάγκη συνεργασίας των επιστημών και την ευθύνη των σημερινών πολιτικών αποφάσεων απέναντι σε μια κληρονομιά χιλιάδων ετών. Τόνισε ότι η σχεδιαζόμενη ταπείνωση του βουνού αποτελεί μη αναστρέψιμη επέμβαση, ασύμβατη με την ολοκληρωμένη προστασία του Μνημείου και του περιβάλλοντός του. Κάλεσε όλους τους θεσμικούς φορείς να ενώσουν τις δυνάμεις τους και να αναλάβουν συντονισμένη δράση για την προστασία της Παπούρας, επισημαίνοντας ότι η κρίσιμη αυτή συγκυρία απαιτεί σαφή τοποθέτηση και έμπρακτη ανάληψη ευθύνης.

